ddrg/super_eurlex huggingface dataset:
Virallinen lehti nro C 310 , 09/10/1998 s. 0128



KIRJALLINEN KYSYMYS E-0782/98 komissiolle esittäjä(t): James Provan (PPE) (18. maaliskuuta 1998) Aihe: Häkkikanat Häkeissä pidettävien munivien kanojen suojelun miniminormeja koskevan direktiivin 88/166/ETY ((EYVL 74, 19.3.1988, s. 83. )) 7 artiklan mukaan komission on tehtävä tarkastuksia normien yhtenäisen soveltamisen varmistamiseksi. Nyt kun eläinlääkintävalvontapiiri on nimetty uudelleen ja se on muuttanut uuteen päämajaan sekä saanut lisää tarkastajia, voiko komissio sanoa kuinka monta häkkikanoja koskevaa tarkastusta tehtiin vuonna 1997 ja uskooko komissio siihen, että direktiivin säännökset 88/166/ETY pannaan täytäntöön asianmukaisesti kaikissa jäsenvaltioissa? Komission jäsenen Emma Boninon komission puolesta antama vastaus (16. huhtikuuta 1998) Elintarvike- ja eläinlääkintätoimistolla on erittäin laaja toimintakenttä sen valvoessa sitä, miten yhteisön eläinlääkintä-, elintarvike- ja kasviensuojelulainsäädäntöä pannaan täytäntöön. Elintarvike- ja eläinlääkintätoimistossa on tällä hetkellä 46 tarkastajaa. Osa toimiston nykyisistä eläinlääkinnän tarkastusresursseista käytetään jo nyt nimenomaisesti eläinten hyvinvoinnin valvontaan, vaikkakin tämän alan toiminta muodostaa tätä nykyä vain pienen osan toimiston tarkastustyöstä. Koska naudan spongiformisiin enkefalopatioihin (BSE) liittyvästä valvonnasta on aiheutunut suunnaton työtaakka ja koska toimiston on täytynyt reagoida terveysalan hätätilanteisiin, vuoden 1997 tarkastusohjelmaan ei ollut mahdollista sisällyttää arvoisan parlamentin jäsenen mainitsemaa eläinten hyvinvointia. Komissio lisää kuitenkin merkittävästi toimistossa työskentelevän henkilöstön määrää, jotta toimisto voisi ottaa toteuttaakseen kaikki sen toimialaan kuuluvat tehtävät. Rekrytointiprosessi ja henkilöstön välttämättömän koulutuksen toteuttaminen vievät luonnollisesti jonkin aikaa. Komissio on kuitenkin tietoinen siitä, miten tärkeänä kaikkia eläinten hyvinvointiin liittyviä näkökohtia pidetään. Eläinten hyvinvointi otetaan asianmukaisesti huomioon tulevissa päätöksissä niiden voimavarojen kohdentamisesta, joita elintarvike- ja eläinlääkintätoimisto tarvitsee voidakseen toteuttaa tehtävänsä. Elintarvike- ja eläinlääkintätoimisto ottaa käyttöön riskien arviointiin perustuvan järjestelmän, jolla tarkastuskäynnit asetetaan tärkeysjärjestykseen. Tämän järjestelmän avulla varmistetaan se, että tarkastusohjelmassa otetaan tasapuolisesti huomioon erilaiset siihen kohdistuvat valvonta- ja tarkastusvaatimukset.
Virallinen lehti nro C 323 , 21/10/1998 s. 0045



KIRJALLINEN KYSYMYS E-0525/98 komissiolle esittäjä(t): Iñigo Méndez de Vigo (PPE) (2. maaliskuuta 1998) Aihe: 6. joulukuuta 1993 annettu direktiivi N:o 93/109 6. joulukuuta 1993 annetussa direktiivissä N:o 93/109/EY ((EYVL L 329, 30.12.1993, s. 34. )) säädetään, miten unionin kansalainen, joka asuu jäsenvaltiossa, jonka kansalainen hän ei ole, voi harjoittaa äänioikeutta ja asettua ehdokkaaksi Euroopan parlamentin vaaleihin. Missä määrin tämä direktiivi on saatettu jäsenvaltioissa osaksi kansallista oikeutta? Komission jäsenen Mario Montin komission puolesta antama yhteinen vastaus kirjallisiin kysymyksiin E-0525/98 ja E-0527/98 (7. huhtikuuta 1998) 6 päivänä joulukuuta 1993 annettu direktiivi 93/109/EY on saatettu osaksi kansallista lainsäädäntöä kaikissa jäsenvaltioissa ja sitä on jo sovellettu kesäkuun 1994 vaaleissa. Ruotsi, Itävalta ja Suomi ovat soveltaneet sitä ensimmäisissä alueillaan pidetyissä vaaleissa vuosina 1995 ja 1996. Arvoisaa parlamentin jäsentä pyydetään tutustumaan 7 päivänä tammikuuta 1998 annettuun komission kertomukseen Euroopan parlamentille ja neuvostolle direktiivin 93/109/EY soveltamista, joka koskee niille unionin kansalaisille, jotka asuvat jäsenvaltiossa, mutta eivät ole sen kansalaisia, Euroopan parlamentin vaaleissa kuuluvaa äänioikeutta ja vaalikelpoisuutta koskevia yksityiskohtaisia sääntöjä ((KOM(97) 731 lopullinen. )).
Virallinen lehti nro C 310 , 09/10/1998 s. 0112



KIRJALLINEN KYSYMYS E-0652/98 komissiolle esittäjä(t): Gerardo Fernández-Albor (PPE) (10. maaliskuuta 1998) Aihe: Galician yritysten osallistuminen yhteisön Al-Invest-ohjelmaan Kahden toimintavuotensa jälkeen Al-Invest-ohjelma, jonka tavoitteena on edistää kauppavaihtoa, tieto-taitoa sekä teknologian ja rahoituksen siirtoa, on onnistunut järjestämään 40 yritysten välistä tapaamista ja se on suunnitellut järjestävänsä niitä vielä 60. Näiden liikevaihto on 250 miljoonaa ecua. Espanjan Galician alueen suuntautuminen Latinalaiseen Amerikkaan ja molempien alueiden talouselämän keskinäinen riippuvuus on tunnettua, kuten käy selvästi ilmi asiaa koskevista tilastoista. Tämän vuoksi kyseinen yhteisön ohjelma on erityisen merkittävä alueelle, joka on niin selvästi suuntautunut Latinalaiseen Amerikkaan. Voiko komissio sanoa, millainen vaikutus kyseisellä yhteisön ohjelmalla on ollut Galician ja Latinalaisen Amerikan välisiin suhteisiin, montako yritysten välistä tapaamista on järjestetty Galiciassa ja miten suuri osuus Galicialla on ohjelmassa kaiken kaikkiaan? Komission jäsenen Manuel Marinin komission puolesta antama vastaus (3. huhtikuuta 1998) Al-Invest on hajautettu yhteisön ohjelma, jonka tavoitteena on edistää yrittäjien välisiä tapaamisia. Näin ollen yksityiset toimijat itse tekevät tapaamisaloitteen. Tällaisia toimijoita ovat esimerkiksi kauppakamarit ja teollisuuden etujärjestöt, ammatinharjoittajien tai erikoistuneiden neuvonantajien liitot, jotka ovat liittyneet Etelä-Amerikassa Eurocentres-verkkoihin ja Euroopassa Coopeco-verkkoihin. Espanjassa ne toimijat, jotka ovat kehittäneet paljon toimintaa AL-Investin kautta, ovat olleet Barcelonassa, Bilbaossa, Madridissa, Valenciassa ja Saragozassa sijaitsevia laitoksia. Galician alueen yritykset ovat osallistuneet melko vähän AL-Investin alakohtaisiin tapaamisiin, lukuun ottamatta kalastusalaa, jonka ammattiedustus on ollut tyydyttävä.
Virallinen lehti nro C 323 , 21/10/1998 s. 0088



KIRJALLINEN KYSYMYS E-0863/98 komissiolle esittäjä(t): Graham Mather (PPE) (26. maaliskuuta 1998) Aihe: Mahdolliset pankkien yhteenliittymät Isossa-Britanniassa Tietyissä piireissä on vähän aikaa sitten esitetty huolestuneita kannanottoja mitä tulee mahdollisesti tapahtuviin pankkien yhteenliittymiin Isossa-Britanniassa. Banking Insurance and Finance Union -niminen yhdistys, jonka neuvonantajana toimin, on erityisesti tuonut julki huolestuneisuutensa sen johdosta, että tällaiset yhteenliittymät saattavat johtaa kilpailun ja työpaikkojen vähenemiseen sekä maalla sijaitsevien pienten paikkakuntien palvelutason heikkenemiseen. Vaikka komission on luonnollisestikin harkittava jokaista yhteenliittymäehdotusta ottaen huomioon kyseisen tapauksen yksityiskohdat: 1. Onko komissio tietoinen Yhdistyneessä kuningaskunnassa tällä alalla mahdollisesti toteutettavista yhteenliittymistä? 2. Aikooko komissio ottaa millään tapaa kantaa tähän asiaan? Komission jäsenen Karel Van Miertin komission puolesta antama vastaus (7. toukokuuta 1998) Komissio tietää, että lehdistössä on esiintynyt vahvistamattomia tietoja mahdollisista pankkifuusioista Yhdistyneessä kuningaskunnassa. Jos siellä todella syntyy sulautuma, jossa muodostuvaan yrityskeskittymään on sovellettava niin sanottua sulautuma-asetusta (yrityskeskittymien valvonnasta 21 päivänä joulukuuta 1989 annettu neuvoston asetus (ETY) N:o 4064/89 ((EYVL L 257, 21.9.1990. ))), komissio arvioi keskittymän asetuksen säännösten mukaisesti. Komissiolle tehdyt keskittymiä koskevat ennakkoilmoitukset julkaistaan Euroopan yhteisöjen virallisessa lehdessä, jossa myös pyydetään huomautuksia niiltä, joiden etua asia koskee.
Virallinen lehti nro C 310 , 09/10/1998 s. 0020



KIRJALLINEN KYSYMYS E-0089/98 komissiolle esittäjä(t): Carlos Robles Piquer (PPE) (30. tammikuuta 1998) Aihe: Vaihtoehto espanjalaisten hedelmien ja vihannesten maantiekuljetukselle Pelkkä uhka siitä, että Ranskan tiet voidaan sulkea kuljetusalan lakkojen vuoksi, saa espanjalaisten hedelmien ja vihannesten hinnat laskemaan jopa puoleen, mikä on tuhoisaa näille espanjalaisille helposti pilaantuville tuotteille. On välttämätöntä löytää jokin maakuljetukset korvaava, pysyvä järjestely, jotta vältytään lakkouhkien Espanjan hedelmä- ja vihannestuotannolle sekä yhteisön muille tuotannonaloille aiheuttamilta tuhoisilta seurauksilta. Onko komissio valmis vaikuttamaan jonkin pysyvän järjestelyn luomiseen, joka korvaa espanjalaisten hedelmien ja vihannesten kuljetukset Euroopan unionin keski- ja pohjoisosiin Ranskan kuljetuslakkojen aikana. Tällainen järjestely voisi olla esimerkiksi kuljetus ¨roll on¨ laivoilla, jotka kuljettavat itse rekkoja. Komission jäsenen Neil Kinnockin komission puolesta antama vastaus (17. huhtikuuta 1998) Komissio on tietoinen espanjalaisten viejien kokemista vakavista vaikeuksista Ranskan työtaistelujen aikana. Vaikka yhteisö ei taloudellisesti tai oikeudellisesti voi tukea vaihtoehtoisten kuljetusjärjestelmien kehittämistä lakkotilanteita varten, yhteisen liikennepolitiikan tavoitteena on kehittää edelleen eri liikennemuotoja yhdistävää Euroopan liikennejärjestelmää, jonka yhteydessä kuljetusliikkeille ja tuottajille tarjotaan vaihtoehtoisia kuljetusmahdollisuuksia kaikkina aikoina. Rahdin kuljetusta varten järjestelmään sisältyisi maantie-, rautatie-, sisävesi- ja meriliikennepalvelut sekä yhdistetyt kuljetuspalvelut. Komissio on yhtenäismarkkinoiden saavutuksille perustuen harjoittanut politiikkaa, jonka tavoitteena on edistää liikennemuotoja, jotka ovat kestävä vaihtoehto maantiekuljetuksille. Iberian niemimaan osalta komissio pitää vaihtoehtoisia palveluja, esimerkiksi lyhyitä merikuljetuksia ja yhdistettyjä kuljetuksia, erityisen merkittävinä. Hiljattain tekemässään ehdotuksessa ((KOM(97) 681 lopullinen. )) Euroopan parlamentin ja neuvoston päätökseksi päätöksen N:o 1692/96/EY ((EYVL L 228, 9.9.1996. )) muuttamisesta merisatamien, sisävesisatamien ja intermodaaliterminaalien osalta komissio ehdotti muutosta, johon sisältyisi Portugalin ja Espanjan muuhun Eurooppaan yhdistävä multimodaalinen yhteys. Komissio on myös yhdistettyjä kuljetuksia koskevan pilottitoimintaohjelman (Pilot Action for Combined Transport, PACT) kautta tukenut innovatiivisten yhdistettyjen kuljetuspalveluiden käynnistämistä Espanjan ja muun yhteisön välillä. Tässä yhteydessä on muun muassa tuettu investointeja intermodaalisiin lastauspaikkoihin (Irún ja Heandaye sekä Port Bou). Lisäksi PACT-ohjelmassa tuetaan toteutettavuustutkimusta, joka koskee intermodaalisten satamien verkostoa Espanjassa, Ranskassa, Portugalissa ja Yhdistyneessä kuningaskunnassa. Ranskan nykyisen rahtiväylän ja Pohjois-Espanjan välille muodostetaan myös piakkoin rautatierahtiväylä, joka mahdollistaa uusien kansainvälisten rautatiepalvelujen tarjoamisen.
Virallinen lehti nro C 323 , 21/10/1998 s. 0128



KIRJALLINEN KYSYMYS P-1360/98 neuvostolle esittäjä(t): Maartje van Putten (PSE) (27. huhtikuuta 1998) Aihe: Rauhoittavien aineiden syöttäminen eläimille Ison-Britannian eläintarhoissa 1. Onko neuvosto tietoinen (Alankomaiden) tiedotusvälineissä hiljattain julkaistuista artikkeleista, joiden mukaan Ison-Britannian eläintarhoissa syötetään eläimille Prozacin ja Valiumin kaltaisia rauhoittavia lääkkeitä stressin ja masennuksen hoitoon, vaikka tutkimukset ovat osoittaneet, että puutteelliset elinolot estävät eläimiä käyttäytymästä luonnollisesti ja voivat aiheuttaa eläimille stressiä, ja että rauhoittavien lääkkeiden antamista olisi siten pidettävä oireiden hoitamisena? 2. Onko neuvosto valmis tutkimaan näiden artikkelien paikkansapitävyyden ja jos on, miten neuvosto aikoo estää tällaisen menettelyn ja erityisesti taata eläinten hyvinvoinnin eurooppalaisissa eläintarhoissa, kun neuvosto on antanut suositusluonnoksen, joka koskee villien eläinten pitämistä eläintarhassa ja jota parlamentti on tarkistanut muuttamalla sen suosituksesta direktiiviksi? Parlamenttia kiinnostavat erityisesti eläinten asumuksia ja hoitoa koskevat suuntaviivat, jotka sisältyvät ehdotuksen liitteeseen ja joita EAZA (Euroopan eläintarha-alan liitto) tukee. Vastaus (13.-14. heinäkuuta 1998) 1. Neuvosto ei ole perillä arvoisan parlamentin jäsenen esittämistä tiedoista. 2. Arvoisan parlamentin jäsenen mainitseman ehdotuksen osalta neuvosto haluaa ilmoittaa päässeensä 17. kesäkuuta 1998 yhteisymmärrykseen yhteisestä kannasta direktiivin antamiseksi luonnonvaraisten eläinten pitämisestä eläintarhoissa. Parlamenttia pyydetään antamaan lausunto uudesta tekstistä, jossa on otettu huomioon 29. tammikuuta 1998 annettu Euroopan parlamentin lausunto.
Virallinen lehti nro C 323 , 21/10/1998 s. 0070



KIRJALLINEN KYSYMYS E-0770/98 komissiolle esittäjä(t): Gérard Caudron (PSE) (18. maaliskuuta 1998) Aihe: Alle 2-vuotiaiden lasten turvallisuus lentokoneissa Alle 2-vuotiaiden lasten lentomatka on ilmainen tai lähes ilmainen. Heille ei ole varattu omaa istumapaikkaa ja he matkustavat joko vanhempansa tai saattajansa sylissä. Näiden pikkulasten varalta ei ole minkäänlaisia turvatoimenpiteitä. Itse asiassa vain hyvin harvoilla lentoyhtiöillä on käytössä turvavyö, jonka voi kiinnittää lapsen kanssa matkustavan aikuisen turvavyöhön. Samoin on erittäin harvinaista, että lentoyhtiöllä olisi lasta varten pelastusliivi lennettäessä merialueiden yläpuolella. Myöskään happinaamarin käytöstä ei ole annettu ohjeita näitä pikkulapsia varten. Näitä perustavaa laatua olevia turvatoimissa esiintyviä puutteita ei voi hyväksyä vakavien onnettomuuksien yhteydessä, joita sattuu häiriötilanteissa ja matkustajien singotessa paikaltaan lentokoneen matkustamossa. Mitä komissio aikoo tehdä tämän vakavan puutteen korjaamiseksi alle 2-vuotiaita lapsia koskevien turvatoimien osalta? Komission jäsenen Neil Kinnockin komission puolesta antama vastaus (13. toukokuuta 1998) Ilma-alusten turvallisuutta koskevissa ja teknisten sääntöjen ja hallinnollisten menettelyjen yhdenmukaistamisesta siviili-ilmailun alalla annetulla asetuksella (ETY) N:o 3922/91 ((EYVL L 373, 31.12.1991. )) osaksi yhteisön lainsäädäntöä saatetuissa tietyissä yhteisissä lentokelpoisuusvaatimuksissa viitataan useasti lasten suojelemiseen. Ne koskevat erityisesti lastenistuinten kiinnittämistä ilma-aluksen istuimiin taikka ainakin lasten turvavöitä, jotka voidaan kiinnittää vanhempien turvavöihin. Näissä säännöksissä edellytetään myöskin, että pienille lapsille on oltava tarjolla riittävän pienet pelastusliivit. Happinaamareiden käytöstä ei ole katsottu tarpeelliseksi antaa säännöksiä. Nämä säännökset koskevat pääasiassa yli kaksivuotiaita lapsia, mutta myös pienemmät lapset kuuluvat niiden soveltamisalaan. Komissio on tietoinen asianomaisten elinten parhaillaan tekemistä tutkimuksista, joilla pyritään ymmärtämään paremmin riskejä, joita pienimmät lapset joutuvat kohtaamaan lentoliikenteen vaaratilanteissa. Näiden tutkimuksen tulokset saattavat loppujen lopuksi johtaa ehdotuksiin nykyisten kansainvälisten sääntöjen muuttamiseksi, mutta komissiolla ei tällä hetkellä ole käytössään todisteita, joilla yhteisön toimenpiteisiin turvautumista voitaisiin perustella.
Virallinen lehti nro C 323 , 21/10/1998 s. 0132



KIRJALLINEN KYSYMYS E-1455/98 neuvostolle esittäjä(t): Anne McIntosh (PPE) (11. toukokuuta 1998) Aihe: Arvonlisäverokannat Tukeeko puheenjohtajavaltio sitä harkintavaltaa, jonka komissio esitti pienennettyä arvonlisäverokantaa tietyille työvoimavaltaisille palvelualoille koskevassa tiedonannossaan SEC (97)2089 lopull., ja aikooko se käyttää sitä? Onko neuvoston puheenjohtaja valmis hyväksymään sen, että tätä harkintavaltaa sovelletaan kirkkojen ja tiettyjen historiallisten rakennusten ylläpitoon ja kunnostamiseen? Onko tämä puheenjohtajavaltion mielestä osa komission suorittamaa uudelleen tarkastelua, joka kohdistuu arvonlisäveron yhdenmukaistamiseen koko Euroopan unionin alueella? Vastaus (6. heinäkuuta 1998) Arvoisan parlamentin jäsenen kirjallisessa kysymyksessään mainitsemaa komission tiedonantoa käsitellään parhaillaan neuvoston elimissä. Niin kauan kun työskentely on kesken, neuvosto ei voi vastata arvoisan parlamentin jäsenen kysymykseen.
Virallinen lehti nro C 310 , 09/10/1998 s. 0143



KIRJALLINEN KYSYMYS E-0875/98 komissiolle esittäjä(t): Florus Wijsenbeek (ELDR) (26. maaliskuuta 1998) Aihe: Ajokortin ja rekisteriotteen takavarikointi Onko komissio tietoinen siitä, että alankomaalaisten kuorma-auton kuljettajien ajokortti ja rekisteriote takavarikoidaan Italiassa sattuneiden liikennerikkomusten yhteydessä usein yli kuukauden ajaksi, minkä vuoksi heidän on mahdotonta harjoittaa ammattiaan? Onko komission mielestä tällainen käytäntö hyväksyttävissä tapauksissa, joissa sakkoa ei voida maksaa heti? Aikooko komissio painostaa Italian viranomaisia, jotta siellä otettaisiin käyttöön yhtenäinen - ja joka tapauksessa nykyistä paljon nopeampi - menettely takavarikoitujen asiakirjojen takaisinantamiseksi? Jos aikoo, niin miten? Jos ei aio, niin miksi ei? Komission jäsenen Mario Montin komission puolesta antama vastaus (29. toukokuuta 1998) Komissio tekee parhaillaan yksityiskohtaista tutkimusta kunnianarvoisan jäsenen esittämästä ongelmasta ja ilmoittaa hänelle tuloksesta mahdollisimman pian.
Virallinen lehti nro C 323 , 21/10/1998 s. 0104



KIRJALLINEN KYSYMYS P-1005/98 neuvostolle esittäjä(t): Caroline Jackson (PPE) (31. maaliskuuta 1998) Aihe: Luonnos tupakkatuotteiden mainontaa koskevaksi direktiiviksi Neuvosto hyväksyi yllä mainittua direktiiviluonnosta koskevan yhteisen kannan 12. helmikuuta 1998. Yhteinen kanta menee pidemmälle kuin edellinen, vuonna 1992 julkaistu direktiiviluonnos, koska siinä esitetään sponsoroinnin ja tupakkatuotteiden kaikenlaisen mainonnan kieltämistä. Kuuleman mukaan neuvoston oikeudellinen yksikkö päätteli vuonna 1993, että vuoden 1992 direktiiviluonnosta ei voida pitävästi perustaa perustamissopimuksen 100 a artiklaan tai muihin perustamissopimuksen artikloihin. 1. Voiko neuvosto vahvistaa asian todenperäisyyden? 2. Jos voi, voiko neuvosto lisäksi vahvistaa, onko oikeudelliselta yksiköltä kysytty mielipidettä, tai onko se tarjonnut mielipidettään, nykyisen ehdotuksen tekstistä? 3. Jos ei, voiko neuvosto selittää, miten nykyisen ehdotuksen määräykset voivat poiketa vuoden 1992 luonnoksesta niin paljon, ettei oikeudellisen yksikön mielipidettä enää sovelleta? Vastaus (13.-14. heinäkuuta 1998) 1. Neuvostoa avustaa päätöksenteossa oikeudellinen yksikkö, jonka tehtävä on antaa neuvostolle puolueettomia lausuntoja. Kyseiset lausunnot annetaan kirjallisesti tai suullisesti joko itse neuvostolle tai sen valmisteluelimille. Lausunnot ovat neuvoston sisäisiä. 2. Tässä nimenomaisessa tapauksessa, johon arvoisa parlamentin jäsen viittaa, ei olisi asianmukaista vahvistaa tai kieltää kysymyksessä mainitun lausunnon olemassa oloa tai ilmaista, onko kyseistä lausuntoa muutettu tai täydennetty kirjallisesti tai suullisesti sen tekstin valossa, jonka neuvosto todellakin hyväksyi 12. helmikuuta 1998.
Virallinen lehti nro C 310 , 09/10/1998 s. 0063



KIRJALLINEN KYSYMYS E-0431/98 komissiolle esittäjä(t): Leonie van Bladel (UPE) (24. helmikuuta 1998) Aihe: Slovenia ei ole myöntänyt kansallisuutta 70 000:lle asukkaalle Slovenialaisen ¨Helsinki Monitor foor Slovenia¨ -ihmisoikeusjärjestön mukaan Slovenian tasavallassa asuu lähes 70 000 sellaista ei-slovenialaista henkilöä, jotka asuivat maassa jo ennen entisen Jugoslavian hajoamista vuonna 1991 ja joille ei vieläkään ole myönnetty Slovenian kansallisuutta. Järjestö, joka joissakin tapauksissa puhuu jopa ¨hallinnollisista etnisistä puhdistuksista¨, on todennut, että 7 000-10 000 näistä henkilöistä on seka-avioliitoista syntyneitä lapsia, eli lapsia, joiden vanhemmista vain toinen on slovenialainen. Katsooko komissio, että se, ettei sellaisille henkilöille ole myönnetty kansallisuutta, joille se Slovenian lain mukaan kuuluu, koska he asuivat Sloveniassa jo ennen vuotta 1991, loukkaa näiden ihmisten oikeuksia? Onko komissio valmis pyytämään Slovenian hallitukselta selvitystä asiaan ja vaatimaan tilanteen pikaista korjaamista? Komission jäsenen Hans van den Broekin komission puolesta antama vastaus (3. huhtikuuta 1998) Yhdistyneiden Kansakuntien pakolaisasiain päävaltuutetun (UNHCR) tämän hetkisten arvioiden mukaan Sloveniassa on noin 5 000 - 10 000 kansalaisuutta vailla olevaa henkilöä, jotka eri syistä eivät ole anoneet Slovenian kansalaisuutta eivätkä pakolaisstatusta 31. joulukuuta 1991 mennessä, jonka Slovenian hallitus oli asettanut määräajaksi maan itsenäistyttyä. Slovenian viranomaiset ovat ryhtyneet toimiin kysymyksen ratkaisemiseksi. Ensi vaiheessa Slovenian sisäasiainministeriö toteuttaa yhteistyössä UNHCR:n kanssa erikoishankkeen selvittääkseen tarkemmin Sloveniassa asuvien kansalaisuutta vailla olevien henkilöiden määrän. Komissio ja UNHCR valvovat edelleen tarkasti tätä kysymystä ja ne ovat tähdentäneet Slovenian hallitukselle sen mahdollisimman pikaisen ratkaisemisen tärkeyttä.
Virallinen lehti nro C 323 , 21/10/1998 s. 0096



KIRJALLINEN KYSYMYS E-0928/98 komissiolle esittäjä(t): Concepció Ferrer (PPE) (26. maaliskuuta 1998) Aihe: PK-yritysten osa Euroopan unionissa Euroopan komissio on sanonut, että pk-yrityksillä on ratkaiseva osa työpaikkojen luomisessa. Tilintarkastustuomioistuimen vuosikertomuksen 1996 arvioiden mukaan pienten ja keskisuurten yritysten toimintaa tuetaan 1 200 miljoonalla eculla vuosittain EAKR:n kehyksessä. Tämä huomattava summa osoittaa, että pk-yrityksillä on Euroopan unionissa tärkeä osa. Vaikka komissio tunnustaa pienten ja keskisuurten yritysten tärkeän osan, se ei ottanut pk-yritysten edustajia mukaan laatimaan suuntaviivoja ylimääräiseen työllisyyttä käsittelevään huippukokoukseen. Aikooko komissio ryhtyä sosiaaliseen vuoropuheluun myös pienten ja keskisuurten yritysten edustajien kanssa, jotta keskustelu olisi dynaamisempaa ja jotta ryhdyttäisiin lopullisesti toimenpiteisiin, joissa otetaan huomioon todellinen tilanne ja Euroopan unionin kansalaisten edut? Komission jäsenen Christos Papoutsisin komission puolesta antama vastaus (14. toukokuuta 1998) Luxemburgin Eurooppa-neuvosto vahvisti jälleen pienten ja keskisuurten yritysten (pk-yritysten) suuren merkityksen talouskasvun ja työllisyyden paranemisen kannalta. Työllisyyttä koskevissa suuntaviivoissa korostettiin, että on tarpeen parantaa pk-yritysten toimintaympäristöä ja saada työmarkkinaosapuolet mukaan näiden suuntaviivojen toteuttamiseen. Komissio on tietoinen siitä, että on tarpeen saada pk-yritysten järjestöt mukaan työllisyyssuuntaviivojen toteuttamiseen Euroopan tasolla ja yhteiskuntasopimuksista käytäviin neuvotteluihin. Pk-yritysten järjestöt ovat jäseninä neuvoa-antavissa komiteoissa ja niitä kuullaan virallisesti lakiesityksistä EY:n perustamissopimuksen liitteenä olevan sosiaalipolitiikasta tehdyn sopimuksen 3 artiklan mukaisesti. Lisäksi komissio on käynnistänyt laajan kulemismenettelyn työmarkkinaosapuolten vuoropuhelun parantamisesta Euroopan tasolla ja julkaisee piakkoin tiedonannon, jossa hahmotellaan tapoja tämän saavuttamiseksi.